OpenLLM-France/wikimedia huggingface dataset:
# Papa Joan VI

Papa Joan VI (llatí: Johannes PP. VI) (Efes, 655 - Roma, 11 de gener de 705) va ser Papa de l'Església Catòlica de l'any 701 a l'any 705.

## Biografia

Va néixer a Grècia en una data desconeguda. Va ser consagrat papa el 30 d'octubre del 701.
En algun moment del seu regnat, l'exarca de Ravenna, Teofilacte, va entrar a Itàlia des de Sicília i va arribar fins a la ciutat de Roma. Els italians, recelosos del funcionari imperial a causa de les males experiències que havien tingut els papes anteriorment, van organitzar-se en milícies a localitats de tot arreu, van marxar a Roma i van acampar fora de les seves muralles. Joan VI va protegir l'exarca de la reacció popular per evitar el vessament de sang, però abans de les dissolucions de les milícies, aquestes van reclamar que els lliuressin els delators que havien fet que la riquesa d'alguns ciutadans caigués en mans dels funcionaris imperials.
Els llombards van aprofitar aquest conflicte per envair des del sud, sota les ordres de Gisulf, duc de Benevent, el territori romà. Sense ningú que tingués prou poder militar per fer-los front, van ocupar diverses ciutats del ducat de Roma. El papa va enviar sacerdots proveïts de diners al campament llombard, van rescatar els captius i van persuadir el duc de retirar-se.
Es conserva una carta de la seva autoria on va ordenar la restauració del bisbe Wilfrid de York, tal com havien fet els seus predecessors, després que el bisbe deposat sol·licités de nou la confirmació del nomenament el 704.
Va morir a Roma l'11 de gener del 705. Va ser enterrat a la basílica de Sant Pere del Vaticà.

## Referències

* 1 2 3 4 5 6 Mann, Horace K. «Pope John VI». A: Catholic Encyclopedia (en anglès). vol. 8. Nova York: The Encyclopedia Press, 1913.
* 1 2 3 4 «John VI» (en anglès). Encyclopaedia Britannica. [Consulta: 30 desembre 2022].
# Satine Phoenix

Satine Phoenix (Olóngapo, Filipines, 22 de maig de 1980) és una ex actriu porno, il·lustradora i pintora nord-americana. És vegana.

## Biografia

Va debutar en el cinema pornogràfic l'any 2006. Ha aparegut en almenys 100 pel·lícules per a adults, incloent molts vídeos gran orientació al bondage i fetitxisme sexual, inclou fisting, bevent orina i BDSM. Des del començament de la seva carrera ha realitzat moltes pel·lícules convertint-se en una popular actriu de la indústria del cinema per a adults.
El pintor suec Karl Backman va pintar un retrat de l'actriu l'any 2013.

## Premis

* 2007: Adultcon Nominee – Best Actress in an Intercourse Performance
* 2008: Premi Sexopolis – Best Sex Kitten
* 2010: Bondage Awards Nominee - Best Comic Artist

## Referències

* ↑ «Satine Phoenix».
* ↑ «Satine Phoenix BDSM Bondage» (en anglès). kink.com. [Consulta: 21 abril 2013].
* ↑ «20 Questions for Satine Phoenix» (en anglès). hotmoviesforher.com. Arxivat de l'original el 2012-11-17. [Consulta: 21 abril 2013].
* ↑ «Untitled, Karl Backman, 2012» (en anglès). Karl Backman. [Consulta: 21 abril 2013].
* ↑ «ADULTCON AWARDS» (en anglès). adultcon.com. Arxivat de l'original el 2012-04-25. [Consulta: 21 abril 2013].
* ↑ «Satine Phoenix 'Excited' Over Sexopolis Awards» (en anglès). XBIZ.com. [Consulta: 21 abril 2013].
* ↑ «The Bondage Awards» (en anglès). The Bondage Awards. Arxivat de l'original el 2011-12-04. [Consulta: 21 abril 2013].
# Richard Harlan (director)

Richard Harlan (Lima, 19 d'abril de 1900 - Laguna Beach, 20 d'octubre de 1968), el nom real del qual era Richard Bouillon Garlan, va ser un director de cinema que va realitzar la seva activitat a l'Argentina i Estats Units.

## Història personal

Quan va néixer, el seu pare era un diplomàtic acreditat com a agregat a l'ambaixada dels Estats Units al Perú. Quan Richard tenia 3 anys van marxar a l'Havana, Cuba. En aquesta ciutat va assistir al Col·legi La Salle i als 15 anys va ingressar a l'Acadèmia Militar Clason Point a la ciutat de Nova York. Dos anys després es va incorporar a la Universitat de Pennsilvània en què va cursar medicina per tres anys per després estudiar escultura amb la conducció de reconeguts artistes com Gutzon Borglum i Paul Manship.

## Carrera

Per mitjà de Richard Barthelmess va aconseguir el seu primer treball com a primer assistent de direcció al film mut The Bright Shawl, un drama històric dirigit per John S. Robertson que va ser filmada parcialment a Cuba i que es va estrenar el 1923.
El 1930 va dirigir diverses pel·lícules parlades en castellà per a la productora Fox. El 1940 va viatjar a Argentina, on va dirigir quatre pel·lícules, finalitzant allí la seva carrera al cinema.

## Filmografia

* En nombre de la amistad (1930)
* Camino del infierno (1931)
* Odio (1933)
* La viuda quería emociones (1935)
* El trovador de la radio (1938)
* Papá Soltero (1939)
* Mercy Plane (1939)
* El rancho del pinar (1939)
* De México llegó el amor (1940)
* El susto que Pérez se llevó (1940)
* Cuando canta el corazón (1941)
* Mamá Gloria (1941)

## Referències

* ↑ Manrupe, Raúl; Portela. Un diccionario de films argentinos (1930-1995). Buenos Aires: Editorial Corregidor, 2001, p. 392. ISBN 950-05-0896-6.
# Anolls

Anolls, conegut també com a Barriada Anolls, és una petita caseria o llogaret del municipi d'Ulldecona, al sud de Catalunya a la comarca del Montsià. Aquest nucli està situat a una altitud de 226 m sobre el nivell del mar, a la plana limitada per els Ports de Beseit i la Serra de Godall. És prop d'Els Valentins, a la part nord de la carretera que uneix aquesta població amb el barri d'el Castell. El 2010 les cases antigues d'aquest llogaret es troben en estat de ruïna. Hi ha un parell de cases noves. El conjunt no és gaire gran i tampoc no té un centre definit.

## Bibliografia

* Ulldecona, Història i Territori, bib. Cruïlla, eds. Onada

## Enllaços externs

* http://tarragona.pueblosespana.es/ulldecona/ Arxivat 2010-06-21 a Wayback Machine.
# Publi Eli Petus (cònsol 201 aC)

Publi Eli Petus (en llatí: Publius Aelius Q. f. Paetus) va ser un magistrat romà. Formava part de la gens Èlia, i era de la família dels Petus. Probablement era fill del pontífex Quint Eli Petus.
El 204 aC va ser edil plebeu, i el 203 aC, pretor amb la jurisdicció urbana, càrrec sota el qual proclamà la supplicatio d'un dia per commemorar la derrota de Sífax de Numídia, i una altra de cinc dies per commemorar la sortida d'Hanníbal d'Itàlia. El 202 aC va ser mestre de la cavalleria del dictador Gai Servili Gemin, i va ser finalment cònsol el 201 aC junt amb Gneu Corneli Lèntul. En aquest darrer, any Escipió va obtenir la victòria final sobre Hanníbal a Zama. Petus tenia com a província a Itàlia, i va resoldre un conflicte amb els bois i va fer un tractat amb els ingauns de Ligúria.
Al final del seu període, va ser nomenat decemvir per la distribució de terres a Àfrica entre els veterans d'Escipió. A continuació, va ser triumvir junt amb el seu germà Sext Eli Petus i Gai Corneli Ceteg per arranjar la situació a Nàrnia, on la població local exigia que hi hagués més colons perquè hi havia gent que s'atribuïa la condició sense ser-ho realment. El 199 aC va ser censor amb Escipió l'Africà. Després va ser nomenat àugur.
Va morir el 174 aC durant una pesta que va afectar la ciutat de Roma. Era considerat un bon jurista.

## Referències

* 1 2 3 4 William Smith (ed.). A Dictionary of Greek and Roman Biography and Mythology (en anglès). Londres: John Murray, 1870.
# Bátovce

Bátovce és un poble i municipi d'Eslovàquia que es troba a la regió de Nitra, al sud-oest del país.

## Història

La primera menció escrita de la vila es remunta al 1037.

## Referències

* 1 2 «História obce» (en eslovac). Arxivat de l'original el 2018-12-26. [Consulta: 26 desembre 2018].
* ↑ «Bátovce» (en eslovac). [Consulta: 8 maig 2019].
# Puyang

Puyang és una ciutat a nivell de prefectura a la província de Henan, a la República Popular de la Xina. Situada a la riba nord del riu Groc, limita amb Anyang a l'oest, Xinxiang al sud-oest i les províncies de Shandong i Hebei a l'est i al nord respectivament.
Segons el cens del 2020, la seva població total era de 3.772.088 habitants i la seva àrea urbanitzada (o metropolitana) formada pel districte de Hualong, el comtat de Puyang i el comtat de Qingfeng, en gran part conurbats, tenia 2.524.658 habitants.

## Història

Al lloc d'enterrament de la cultura Yangshao hi ha una representació que es creu que és un antic cosmograma que representa el cel rodó i la Terra quadrada.
Puyang és rica en patrimoni històric i cultural, i és àmpliament aclamada com un dels llocs de naixement de la nació xinesa. El Clàssic de poesia, la primera col·lecció de versos de la Xina, inclou molts poemes que representen el camp de Puyang. Les figures històriques famoses de Puyang inclouen Wu Qi, un estrateg militar, Shang Yang, un estadista, i Lü Buwei, un gran pensador.

### Tres Regnes

Durant l'era dels Tres Regnes, Puyang va servir com a quarter general de Cao Cao des del 191 fins al 196 dC i va ser escenari de la batalla de la Província de Yan (194-195 d.C).

### Dinastia Qing i República de la Xina

Puyang era un comtat de la prefectura de Daming, província de Zhili. El 1928, Zhili va ser abolida i Puyang es va incorporar a la província de Henan.

### República Popular de la Xina

L'agost de 1949 Puyang va ser exclosa d'Henan i inclosa a la província experimental de Pingyuan. El novembre de 1953 va tornar sota l'administració de Henan.
L'any 1987 es va desenterrar una relíquia històrica, formada per una sèrie de cloïsses disposades amb dibuixos de drac. El valuós descobriment, que podria datar de fa més de 6.400 anys, es va guanyar la reputació internacional de "el primer drac de la Xina".
Els estudiosos xinesos consideren Puyang com un dels els principals llocs de naixement de la civilització xinesa.

## Geografia
### Clima

Afectada per la circulació del monsó del sud-est asiàtic durant tot l'any i situada a la regió de latitud mitjana, la ciutat té un clima monsònic continental temperat càlid amb estacions clarament delimitades. La primavera sol ser seca i ventosa. Les altes temperatures i les fortes pluges marquen tot l'estiu. A la tardor hi ha molts dies assolellats. A l'hivern, es caracteritza per poques precipitacions. La temperatura mitjana anual se situa en 13,72 °C; el màxim extrem és de 43,1 °C, mentre que el mínim extrem és de -21 °C. El període sense gelades dura 205 dies. La precipitació anual és d'uns 500 a 600 mm.

## Referències

* ↑ «China: Hénán (Prefectures, Cities, Districts and Counties) - Population Statistics, Charts and Map». Citypopulation.de. [Consulta: 26 novembre 2021].
* ↑ K.C.Chang in the Cambridge History of China, 1999, p.67
* ↑ de Crespigny, Rafe. A Biographical Dictionary of Later Han to the Three Kingdoms (23-220 AD). Leiden: Brill, 2006, p. 35–39. ISBN 9789047411840.
* ↑ «Battle for the dragon's lair». The Standard. Arxivat de l'original el 6 June 2015. [Consulta: 9 abril 2013].
# Rumbos paralelos

Rumbos paralelos és una pel·lícula mexicana dramàtica escrita per Sharon Kleinberg i dirigida per Rafael Montero. És protagonitzada per Ludwika Paleta i Iliana Fox i es va estrenar el 20 de maig de 2016 a Mèxic.

## Sinopsi

La pel·lícula narra la història de Gaby (Ludwika Paleta) i Silvia (Iliana Fox), que van tenir els seus fills el mateix dia i al mateix hospital. Sense tenir cap contacte entre ells, els van criar en diferents contextos i segons les seves respectives possibilitats, tenint en compte que la primera és mare soltera per elecció, mentre que l’altra està casada i també té una filla. Així, tot passa amb normalitat, fins que a causa de la malaltia d’un dels nens, descobreixen que moments després del naixement van ser intercanviats per accident i, de fet, cadascun té el fill de l'altre. La complicada situació no només conduirà a una cruïlla emocional i moral, sinó que provocarà una complicada disputa legal.

## Repartiment

* Ludwika Paleta - Gaby
* Iliana Fox - Silvia
* Michel Brown - Armando
* Juan Ignacio Aranda - Director Hospital
* Arturo Barba - Franccesco
* Fernanda Castillo - Adriana
* Pilar Ixquic Mata - Advocada
* Sharon Kleinberg - Infermera amable
* Juan Ríos Cantú - Lic. Huerta

## Nominacions i premis

En la 46a edició de les Diosas de Plata va rebre els premis a la millor actriu (Iliana Fox), millor actriu de quadre (Fernanda Castillo), millor cançó i millor actuació infantil d'un total de 9 nominacions. Tanmateix, a la LIX edició dels Premis Ariel només va rebre una nominació a millor actriu (Ludwika Paleta).

## Referències

* ↑ «Rumbos paralelos es un drama con un discurso reflexivo sobre la maternidad y la donación de órganos excesivamente literal y aleccionador» (en spanish). [Consulta: 10 maig 2017].
* ↑ «'Rumbos paralelos', un filme que estremece» (en spanish). Arxivat de l'original el 3 d’agost 2016. [Consulta: 10 maig 2017].
* ↑ «Estrenará Ludwika Paleta cinta "Rumbo paralelos" en mayo» (en spanish). Grupo Fórmula. [Consulta: 10 maig 2017].
* ↑ Llenan de Diosas de Plata a ‘La delgada línea amarilla’, milenio.com, 26 d'abril de 2017
* ↑ «'La 4ª Compañía' arrasa en nominaciones al Ariel». , 03-05-2017 [Consulta: 11 juliol 2017].

## Enllaços externs

* Tràiler de la pel·lícula a YouTube
# Computer To Plate

Computer To Plate (CTP), literalment "de l'ordinador a la planxa", és un sistema industrial per crear planxes litogràfiques o flexogràfiques directament des de fitxers informàtics. Aquest sistema que té uns 15 anys de vida, però s'ha imposat clarament en els últims 10 anys i permet crear planxes d'impressió directament dels fitxers informàtics.
Va ser possible gràcies als avanços del món digital dels anys setanta i vuitanta. En el CTP, les planxes gravades amb la imatge a imprimir es fabriquen a partir de les dades que s'extreuen d'un arxiu digital. Es tracta d'un procés que va millorar notablement la qualitat de la impressió i el temps de producció.
Va ser la conjunció de l'aparició del llenguatge PostScript, el desenvolupament de les impressores làser i la popularització de l'ordinador de taula el que va permetre que el directe a planxa acabés substituint, en els anys noranta, al complex sistema anterior basat en el procés fotogràfic.
En el CTP, les imatges transmeses a les planxes d'impressió procedeixen d'un arxiu PostScript —els PDF són arxius basats en PostScript—, una vegada sotmès al programari d'imposició i r. i. p. (Raster Image Processor, processador d'imatge de mapa de bits).

## Avantatges

Respecte al sistema anterior de filmació en fotolit i exposició sobre planxa analògica, els avantatges són:
* Qualitat: punt de trama generat directament sobre la planxa
* Velocitat: gran augment de la productivitat
* Ecologia: eliminació de molts passos intermedis i de materials (pel·lícula fotogràfica, productes químics, ...)

## Tipus

Els diferents tipus de CTP es podrien classificar segons diversos criteris, però el més comú seria fer-ho segons el tipus d'energia utilitzada:
* De llum visible: utilitza un làser de llum visible, el més comú és el làser de llum violada de 403 nm
* Tèrmic: utilitza un làser de llum infraroja de 803 nm
* Ultraviolat: utilitza una font de llum ultraviolada
L'elecció del tipus i model depèn de molts factors, relacionats principalment amb l'aplicació que se li vulgui donar.

## Referències

* ↑ Adams, Richard M.; Romano, Frank J. Computer-to-plate: automating the printing industry. Pittsburgh: Graphic Arts Technical Foundation, 1996. ISBN 978-0-88362-191-2.
# Pòrcia Cató

Porcia Cató o Pòrcia Catona, o simplement Pòrcia (en llatí Porcia Catonis, ca. 70 - 42 aC), va ser una dama romana, filla de Cató d'Útica i de la seva primera esposa, Atília. Es va casar amb Marc Juni Brut, l'assassí de Juli Cèsar.

## Biografia

El seu pare la va casar primer amb Marc Calpurni Bíbul, un dels enemics més acèrrims de Juli Cèsar i el seu col·lega al consolat el 59 aC, amb el qual va tenir tres fills. No és clar que Pòrcia fos la mare del fill de Bíbul, Luci, però aquest es va mostrar sempre orgullós d'aquell matrimoni, i va rebutjar una oferta de l'orador Hortensi, que quan va quedar viuda, la va demanar per casar-s'hi. Després de la mort de Bíbul (48 aC) i de son pare (45 aC), Pòrcia es va casar amb el seu cosí Brut, que l'estimava i a qui ella estimava. Fruit d'aquest matrimoni, va néixer un fill que va morir en la infantesa (43 aC).
Pòrcia compartia amb el seu pare i amb el seu segon marit un fort coneixement de la filosofia, i era una gran partidària del règim republicà romà, per la qual cosa va mostrar oposició a les accions de Cèsar, i algunes fonts consideren que va participar en la conspiració per assassinar-lo. Va heretar els principis republicans de son pare i el seu coratge i fermesa. Va convèncer Brut perquè li revelés la conspiració contra la vida de Juli Cèsar (14 de març) i va demostrar que sabia guardar els secrets. Després de l'assassinat de Cèsar, va sortir amb el seu marit cap a Vèlia a Lucània i es van embarcar cap a Grècia. Una vegada allí, ella va tornar a Roma, on va poder viure sense ser molestada pels triumvirs, però a la mort de Brut en la batalla de Filipos (42 aC) es va suïcidar. Plutarc, Apià i Dió Cassi confirmen que es va suïcidar després de rebre la notícia de la mort de Brutus. La història diu que els seus amics, sospitant que es volia suïcidar, van treure totes les armes del seu abast i que es va haver de matar empassant-se carbons encesos. El fet real pot haver estat que es va ofegar pel fum d'un foc de carbó vegetal, que se sap que era un mitjà freqüent de suïcidi entre els romans.

## Referències

* ↑ Smith, William (ed.). Dictionary of Greek and Roman Biography and Mythology. Volum III. Londres: John Murray, 1876, p. 497-498.
# Shimako Satō

Shimako Satō (佐藤嗣麻子, Satō Shimako) (nascuda el 1964) és una directora de cinema i guionista japonesa. Coneguda per haver dirigit Eko Eko Azarak: Wizard of Darkness (1995) i K-20: Legend of the Mask (2008). El seu marit és el famós cineasta Takashi Yamazaki.

## Carrera

Nascuda a la prefectura d'Iwate, Satō va assistir a l'Asagaya College of Art and Design abans d'estudiar cinema a la London International Film School. El 1995 va dirigir Wizard of Darkness que va guanyar el premi Minami Toshiko al Festival Internacional de Cinema Fantàstic de Yubari de 1995.

## Filmografia

Cinema
| Any | Títol | Director | Guionista |
| 1992 | Tale of a Vampire | Sí | Sí |
| 1995 | Eko Eko Azarak: Wizard of Darkness | Sí | No |
| 1996 | Eko Eko Azarak 2: Birth of the Wizard | Sí | No |
| 2007 | Unfair: The Movie | No | Sí |
| 2008 | K-20: Legend of the Mask | Sí | Sí |
| 2010 | Ghost: In Your Arms Again | No | Sí |
| 2010 | Yamato, la nau espacial de combat | No | Sí |
| 2011 | Unfair 2: The Answer | Sí | Sí |
| 2015 | Unfair: The End | No | Sí |
| 2024 | The Yin Yang Master 0 | Sí | Sí |
Minisèries
| Any | Títol | Director | Guionista |
| 2000 | Yasha | Sí | Sí |
| 2001 | Sitto no nioi | Sí | Sí |
| 2003 | Dôbutsu no oisha-san | Sí | No |
| 2004 | Minami-kun no Koibito | Sí | No |
| 2013 | Dokushin kizoku | No | Sí |
| 2014 | Miyamoto Musashi | No | Sí |
| 2015 | Siren | No | Sí |
| 2015 | Tales of the Unusual: Film directors special | Sí | No |
Director de seqüències de pel·lícules CG de videojocs
* Resident Evil Code: Veronica/Code: Veronica X (2000-2001)
* Onimusha: Warlords (2001)

## Notes

* ↑ Peor Sega Dreamcast, Sony PlayStation 2, Nintendo GameCube, Microsoft Xbox 360, i Sony PlayStation 3
* ↑ Per Sony PlayStation 2, Microsoft Xbox, Microsoft Windows

## Referències

* ↑ «Còpia arxivada» (en japanese). Kinema Junpo Film Database. Arxivat de l'original el 2012-04-06. [Consulta: 3 octubre 2011].
* 1 2 «ja:佐藤嗣麻子 さとう・しまこ» (en japanese). Allcinema.net. Stingray. [Consulta: 3 octubre 2011].
* ↑ «ja:佐藤嗣麻子» (en japanese). Eiga.com. [Consulta: 3 octubre 2011].
* ↑ «Shimako Sato (佐藤嗣麻子)». HanCinema. [Consulta: 4 març 2015].
* ↑ «"K-20 Kaijin nijū mensō den" kantoku Satō Shimako» (en japanese). Cinra.net. [Consulta: 7 octubre 2011].
* ↑ «Yubari International Fantastic Film Festival Archive». yubarifanta.com. Arxivat de l'original el 2004-04-07. [Consulta: 17 setembre 2009].
* ↑ «陰陽師0». eiga.com. [Consulta: 31 octubre 2023].
# Carl Gustav Armfeldt

Carl Gustaf Armfeldt (9 de novembre 1666 - 24 octubre 1736) fou un oficial suec, general i friherre (baró) que participà en la Gran Guerra del Nord.
Nasqué a l'Íngria Sueca fill del tinent coronel Gustaf Armfelt i Anna Elisabet Brakel. Com d'altres membres de la seva família Armfelt es dedicà a la carrera militar i a l'edat de disset anys s'uní a la Cavalleria de Nylands com a cadet. El 1685 abandonà aquest destí i anà a França on s'uní al regiment del príncep Ferdinand de Fürstenburg com a mer soldat ras. Feu campanya a França durant dotze anys i retornà a Suècia com a capità.

## Gran Guerra del Nord

A causa de la seva experiència militar entrà a l'exèrcit finlandès com a Ajudant General el 1701 i romangué en aquest exèrcit durant la majoria de la Gran Guerra del Nord. Se'l nomenà comandant de l'exèrcit finlandès el 1713.
Durant la llarga guerra es distingí en unes quantes ocasions, especialment durant la defensa d'Helsingfors el 1713, però s'enfrontà a una força russa aclaparadora i fou derrotat en la batalla de Storkyro el 1714.

### 1718 Campanya Noruega

El 1717 Armfeldt fou ascendit a tinent general i comandà la força sueca que seguint les ordres de Carles XII de Suècia envià a Noruega per prendre Trondheim. Pobrament proveït i equipat, Armfelt es retirà després que el rei caigués a Fredrikshald.
El subsegüent desastre que colpeja el seu exèrcit es coneix com la Marxa de la Mort Carolina. La Nit de Cap d'Any de 1718 arribava al Tydal noruec, a 80 quilòmetres del poble suec més proper a Jämtland. Quan les tropes havien caminat 10 quilòmetres des de Tydalen, un fort torb bufà del nord-oest. El fred va matar el guia el molt primer dia, i l'exèrcit avançà a cegues per les muntanyes (Serralada de Sylan). Les següents nits centenars de soldats moriren. Dels més de 5,000 que deixaren Tydalen, només 2,100 van arribar finalment a Duved, principalment endurits veterans finlandesos.

## Vida posterior

El 1719 Armfelt fou nomenat governador del Comtat de Viborg però mai no en prengué possessió, ja que el comtat estava sota control rus i fou cedit a Rússia després del Tractat de Nystad. Se l'ascendí a friherre el 5 de juliol de 1731 i fou nomenat general d'infanteria el 1735.
Segons els registres de parroquials Pernå (citats per Hornborg, 1952) morí a Liljendal a Nyland el 24 d'octubre de 1736, i fou enterrat a Isnäs el 3 de desembre de 1736.
Es casà el 1700 amb Lovisa Aminoff (1685-1741), filla del capità de cavalleria Johan Fredrik Aminoff. Gustaf Mauritz Armfelt és el seu net.

## Referències

* Svenskt Biografiskt Lexikon. II, 1920.
* Eirik Hornborg. Karolinen Armfelt och kampen om Finland under Stora nordiska kriget, 1952.